CELEX: 32017D2174
Language: ro
Date: 2017-11-20 00:00:00
Title: Decizia de punere în aplicare (UE) 2017/2174 a Comisiei din 20 noiembrie 2017 de modificare a anexei E la Directiva 92/65/CEE a Consiliului în ceea ce privește certificatele de sănătate pentru schimburile comerciale cu albine și bondari [notificată cu numărul C(2017) 7588] (Text cu relevanță pentru SEE. )

22.11.2017   
            
            
               RO
            
            
               Jurnalul Oficial al Uniunii Europene
            
            
               L 306/28
            
         DECIZIA DE PUNERE ÎN APLICARE (UE) 2017/2174 A COMISIEI
   din 20 noiembrie 2017
   de modificare a anexei E la Directiva 92/65/CEE a Consiliului în ceea ce privește certificatele de sănătate pentru schimburile comerciale cu albine și bondari
   
      
         [notificată cu numărul C(2017) 7588]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute la punctul I din anexa A la Directiva 90/425/CEE (1), în special articolul 22 alineatul (1),
   întrucât:
   
               (1)
            
            
               Modelul de certificat de sănătate pentru schimburile comerciale în interiorul Uniunii cu albine vii (Apis mellifera) și cu bondari (Bombus spp.) este prevăzut în partea 2 din anexa E la Directiva 92/65/CEE. Certificatul respectiv stabilește cerințe de sănătate animală în legătură, printre altele, cu apariția gândacului mic de stup (Aethina tumida) și a acarianului Tropilaelaps (Tropilaelaps spp.), aplicabile atât pentru albine, cât și pentru bondari.
            
         
               (2)
            
            
               Cerințele prevăzute în modelul de certificat de sănătate respectiv permit doar circulația albinelor și bondarilor din zone cu raza de cel puțin 100 km care nu fac obiectul niciunei restricții asociate cu suspiciunea sau apariția confirmată a acestor agenți patogeni.
            
         
               (3)
            
            
               Pe baza informațiilor primite din partea autorităților italiene competente cu privire la experiența lor în ceea ce privește apariția gândacului mic de stup în coloniile de albine melifere din Italia de la adoptarea Deciziei de punere în aplicare 2014/909/UE a Comisiei (2) pentru a preveni răspândirea gândacului mic de stup din regiunile italiene afectate, se pare că aceste cerințe sunt disproporționate în ceea ce privește gestionarea sectorului apicol afectat de-a lungul unei perioade lungi de timp după descoperirea infestării.
            
         
               (4)
            
            
               În special, aceste cerințe nu iau în considerare faptul că pot exista zone care, deși se află la o distanță mai mică de 100 km de zonele infestate, se află totuși în afara zonelor de protecție stabilite în jurul zonelor infestate de către legislația națională, nu sunt restricționate nici de măsurile de protecție ale Uniunii și beneficiază de o supraveghere activă planificată și pusă în aplicare în mod oficial în conformitate cu orientările privind supravegherea infestării cu gândacul mic de stup întocmite de laboratorul de referință al Uniunii Europene pentru sănătatea albinelor melifere (3), ceea ce atestă absența gândacului mic de stup.
            
         
               (5)
            
            
               În plus, cerințele ar trebui să fie actualizate pentru a ține seama de faptul că, în cazul loturilor de mătci însoțite de un număr limitat de albine însoțitoare, examinarea vizuală și aplicarea imediată a unei plase cu ochiuri fine în jurul lotului la locul de origine sunt extrem de eficiente și fezabile din punct de vedere tehnic în scopul reducerii riscului potențial de răspândire a gândacului mic de stup. Acest lucru este confirmat de un aviz științific al Autorității Europene pentru Siguranța Alimentară privind supraviețuirea, răspândirea și stabilirea gândacului mic de stup, adoptat la 15 decembrie 2015 (4).
            
         
               (6)
            
            
               Întrucât cerințele actuale sunt inutil de restrictive, este necesar, prin urmare, să se modifice modelul de certificat de sănătate pentru schimburile comerciale cu albine și bondari în interiorul Uniunii, prin adăugarea unei cerințe de sănătate animală alternativă pentru loturile de mătci care recunoaște valoarea combinată a supravegherii active de către autoritățile competente pentru a stabili absența infestării cu gândacul mic de stup și a consolidării măsurilor de atenuare a riscului pentru comerțul în interiorul Uniunii.
            
         
               (7)
            
            
               Bondarii nu sunt susceptibili de infestare cu acarianul Tropilaelaps. Acest lucru este confirmat de un aviz științific al Autorității Europene pentru Siguranța Alimentară cu privire la riscul intrării patogenilor Aethina tumida și Tropilaelaps spp. în UE, adoptat la 27 februarie 2013 (5).
            
         
               (8)
            
            
               În majoritatea cazurilor, bondarii sunt crescuți în structuri izolate de mediul exterior care sunt supuse unor măsuri de biosecuritate ridicate și care sunt controlate în mod regulat de către autoritatea competentă și verificate în vederea detectării prezenței bolilor. Astfel de unități sunt recunoscute și se află sub supravegherea autorităților competente din țările în cauză și este puțin probabil să fie infestate cu gândacul mic de stup, spre deosebire de coloniile în aer liber. Autoritățile competente pot deja să certifice loturi provenite din astfel de unități pentru importul de bondari, în conformitate cu Regulamentul (UE) nr. 206/2010 al Comisiei (6).
            
         
               (9)
            
            
               Prin urmare, este necesar să se modifice modelul de certificat de sănătate pentru schimburile comerciale cu albine și bondari în interiorul Uniunii, în vederea introducerii unei cerințe de sănătate animală alternative pentru bondarii crescuți într-o structură izolată de mediul exterior.
            
         
               (10)
            
            
               Marea majoritate a loturilor de bondari sunt vândute și expediate peste frontiere pentru polenizare și, prin urmare, nu ar trebui să fie certificate în scopul reproducerii sau al transhumanței, dat fiind că acestea nu vor fi folosite pentru reproducere și nu se vor întoarce la locul lor de origine. Prin urmare, este oportun să se adauge o altă opțiune în certificat, care să permită certificarea unor astfel de animale pentru producție.
            
         
               (11)
            
            
               Albinele melifere pot fi comercializate sub diverse forme, cum ar fi regine cu doar câteva albine însoțitoare, colonii întregi, nuclee și roiuri de albine la pachet. Existența unor informații clare cu privire la natura loturilor în această privință ar facilita analiza de risc efectuată de autoritățile competente pentru controalele oficiale ale loturilor la locul de destinație. Prin urmare, ar trebui ca certificatul să conțină informații detaliate suplimentare.
            
         
               (12)
            
            
               Prin urmare, partea 2 din anexa E la Directiva 92/65/CEE ar trebui modificată în consecință.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Partea 2 din Anexa E la Directiva 92/65/CEE a Consiliului – Certificat de sănătate pentru schimburile comerciale cu albine și bondari – se modifică după cum urmează:
   
               1.
            
            
               La rubrica I.25 se adaugă o casetă cu următorul text: „Producție (polenizare)”.
            
         
               2.
            
            
               La rubrica I.31 se adaugă o coloană cu titlul „Natura mărfii” care cuprinde următoarele elemente selectabile, sub titlu, fiecare pe un rând separat: „regine, roiuri de albine la pachet, nuclee, colonii”.
            
         
               3.
            
            
               La rubrica II.1, se adaugă următorul text la litera (b), după cuvântul „lipsesc”:
               „sau
               
                           (b)
                        
                        
                           lotul este constituit numai din cutii cu mătci, fiecare conținând o singură regină cu un număr de cel mult 20 de albine însoțitoare, și provine dintr-o zonă cu raza de cel puțin 100 km care nu face obiectul niciunei restricții asociate cu suspiciunea sau apariția confirmată a acarianului Tropilaelaps (Tropilaelaps spp.) și dintr-o unitate care îndeplinește toate cerințele următoare:
                           
                                       —
                                    
                                    
                                       se află la cel puțin 30 km de limitele unei zone de protecție cu o rază de cel puțin 20 km în jurul locului sau locurilor în care s-a confirmat prezența gândacului mic de stup; și
                                    
                                 
                                       —
                                    
                                    
                                       este situată în afara unei zone restricționate prin măsuri de protecție stabilite de Uniune ca urmare a apariției gândacului mic de stup; și
                                    
                                 
                                       —
                                    
                                    
                                       este situată într-o zonă în care autoritatea competentă efectuează o supraveghere anuală pentru detectarea gândacului mic de stup, vizând obținerea unui nivel de încredere de cel puțin 95 % în ceea ce privește depistarea gândacului mic de stup în cazul în care cel puțin 2 % din stupine au fost infestate; și
                                    
                                 
                                       —
                                    
                                    
                                       este inspectată în fiecare lună de către autoritatea competentă și se înregistrează rezultate negative, pentru a oferi un nivel de încredere de cel puțin 95 % în ceea ce privește depistarea gândacului mic de stup în cazul în care cel puțin 2 % din stupine au fost infestate; și
                                    
                                 
                                       —
                                    
                                    
                                       fiecare cutie sau întregul lot este acoperit cu o plasă cu ochiuri fine de maximum 2 mm imediat după examinarea vizuală în scopul certificării de sănătate;
                                    
                                 
                     sau
               
                           (b)
                        
                        
                           bondarii provin dintr-o structură izolată de mediul exterior, recunoscută de către autoritatea competentă și aflată sub supravegherea acesteia, care nu este infestată cu gândacul mic de stup.”
                        
                     
         Articolul 2
   Prezenta decizie se adresează statelor membre.
   
      Adoptată la Bruxelles, 20 noiembrie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 268, 14.9.1992, p. 54.
   
      (2)  Decizia de punere în aplicare 2014/909/UE a Comisiei din 12 decembrie 2014 privind anumite măsuri de protecție cu privire la apariții confirmate ale gândacului mic de stup în Italia (JO L 359, 16.12.2014, p. 161).
   
      (3)  Revizuite ultima dată la 1 aprilie 2016: https://sites.anses.fr/en/minisite/abeilles/free-access-documents-0
   
      (4)  EFSA Journal 2015;13(12):4328.
   
      (5)  EFSA Journal 2013;11(3):3128.
   
      (6)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).